Vir die volgende nege maande ontwikkel die mens se liggaam in ‘n baie beperkte ruimte. Die totale sfeer van sy bestaan is die baarmoeder. Hierdie mens in wording kan reeds sekere waarnemings mbt sy omgewing maak. Dit is meer net klanke en ‘n gevoel van "geborgenheid*. Die sig en reuksintuie is nog nie beskikbaar nie. Die ervaringsveld van hierdie klein lewetjie is baie beperk. Nogtans is dit voldoende vir die omgewing waarin hy hom bevind. Die wesentjie het nog nie bewus geword dat daar ‘n oneindig groot driedimensionele ruimte buite sy verwysingsveld is nie.
Op ‘n dag gebeur daar iets wonderbaarliks en skrikwekkends. Die mens betree ‘n nuwe lewensfeer met lig, reuke en harde geluide. Hy betree ‘n onbekende nuwe wêreld waarin al sy ander sintuie geaktiveer word. Die naelstring wat hom aan sy moeder verbind het, word verbreek.
Al gou kom hy agter dat daar baie meer aan die lewe is as net dít waaraan hy tot nou toe gewoond was. Hy bevind hom in ‘n driedimensionele ruimte wat hy deur middel van sy nuutgevonde sintuie kan waarneem. Met tyd raak hy al meer bedrewe met die gebruik van hierdie sintuie, en hy aanvaar sy nuwe wêreld.
Hy is nou ‘n vleeslike wese met vleeslike behoeftes. Die mens is egter ook gees. Alhoewel die gees reeds in die mens aanwesig is, kan dit nie tot volwassenheid kom nie, tensy bevrugting van die gees nie eers plaasgevind het nie. Hierdie wêreld is die baarmoeder van die gees waar die gees tot volle ontwikkeling moet kom. Die naelstring wat ons binne ons wêreld vashou is die menslike liggaam. Die bevrugting van die gees geskied in Jesus Christus deur die Heilige Gees.
Paulus sê in 1 Korinthiërs 15:48 tot 50: “Soos die stoflike mens was, so is ook die stoflike mense; en soos die hemelse mense is, so is ook die hemelse mense. Soos ons die beeld van die stoflike mens was, sal ons ook beeld van die hemelse wees.
As jy nie gedurende jou aardse bestaan geestelik bevrug is nie, is jy dood**. Andersins bevind jy jou op ‘n plek waar die tyd-ruimtelike vleeslike liggaam nie sou kon inkom nie (Lukas 23:43 Jesus antwoord kom: “Ek verseker jou: Vandag sal jy saam met my in die paradys wees.”) Die paradys of derde hemel soos Paulus dit stel. Die eerste hemel (atmosfeer) en die tweede hemel (sterre) is in alle praktiese hoedanigheid vir die vleeslik menslike wese toeganklik. Dit sou nie nodig wees om die liggaam te laat sterf nie. Die hemel wat die Bybel van spreek is nie toeganklik vir die vlees nie. Die hemel verg ‘n nuwe wese, iets wat buite ruimte en tyd kan beweeg.
• Nehemia 9:6 Dit is U! U alleen is Here! U het die hemel gemaak, die hoogste hemel en al sy leërmag, die aarde en alles daarop, die oseane en alles daarin.
• Esegiël 1:1 Op die vyfde van die maand, in die dertigste jaar, was ek tussen die ballinge aan die Kebarrivier. Die hemel het oopgegaan (sigbaar geword) en ek het gesigte gesien wat van God af kom.
• Handelinge 7:56 “Kyk,” het hy gesê, “ek sien die hemel geopen en die Seun van die mens wat aan die regterhand van God staan.”
• Hebreërs 1:3 Uit Hom straal die heerlikheid van God en Hy is die ewebeeld van die wese van God. Hy hou alle dinge deur sy magswoord in stand. Nadat Hy die reiniging van sondes bewerkstellig het, het Hy gaan sit aan die regterhand van die Majesteit in die hoë hemel.
• Openbaringe 4:1 Hierna het ek, Johannes, in die hemel ‘n deur gesien wat oopgemaak is, en die stem, soos die geluid van ‘n trompet, wat ek die eerste keer met my hoor praat het, het gesê: “Kom op hierheen, en Ek sal vir jou wys wat hierna moet gebeur.”
• Openbaringe 12:9 want die groot draak, die slang van ouds, wat die duiwel en Satan genoem word en wat die hele wêreld verlei, is uit die hemel uit gegooi. Hy is op die aarde gegooi en sy engele saam met hom.
• Openbaring 19:11 Toe het ek gesien die hemel is oop. Daar was ‘n wit perd. Sy Ruiter word die Getroue en die Betroubare genoem. Met regverdigheid oordeel Hy en voer Hy oorlog.
• Openbaringe 21:2 Ek het die heilige stad, die nuwe Jerusalem, van God af uit die hemel uit sien afkom. Die stad was gereed soos ‘n bruid wat vir haar man versier is.
** Waar jy sal wees tot die wederkoms van Christus, waaruit almal sal opstaan om voor die regterstoel van God te verskyn.